[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.12.2006

COM(2006) 837 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με το θέμα Tokaj

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με το θέμα Tokaj

Η συμφωνία του 1993 μεταξύ της Ευρωπαϊκής Κοινότητας και της Δημοκρατίας της Ουγγαρίας σχετικά με τη αμοιβαία προστασία και τον έλεγχο των ονομασιών οίνων (εφεξής “συμφωνία ΕΚ-Ουγγαρίας για τους οίνους”)[1] ορίζει ότι οι γεωγραφικές ενδείξεις, ο κατάλογος των οποίων παρατίθεται στο παράρτημα της εν λόγω συμφωνίας, ο οποίος περιλαμβάνει και τον όρο “TOKAJ”, προορίζονται αποκλειστικά για τους οίνους καταγωγής Ουγγαρίας για τους οποίους ισχύουν. Σε κοινή δήλωση που προσαρτήθηκε στη συμφωνία, τα συμβαλλόμενα μέρη συμφώνησαν, όσον αφορά τις ομώνυμες ή ταυτόσημες γεωγραφικές ενδείξεις, ότι όλα τα παράγωγα του όρου TOKAJ όπως TOKAJSHKE, TOKAJER, κλπ προστατεύονται και προορίζονται αποκλειστικά για την Ουγγαρία.

Η συμφωνία προβλέπει επίσης μεταβατική περίοδο δεκατριών ετών, από την ημερομηνία έναρξης της ισχύος της έως τις 31 Μαρτίου 2007, κατά την οποία οι γάλλοι και οι ιταλοί παραγωγοί μπορούν να χρησιμοποιούν, αντιστοίχως, τους όρους TOKAY και TOCAI για ποικιλίες αμπέλων, υπό ειδικές προϋποθέσεις που προβλέπονται στη συμφωνία.

Η Κοινότητα δεν συνήψε καμία συμφωνία στον αμπελοοινικό τομέα με τη Σλοβακία.

Λόγω της διεύρυνσης της ΕΕ, το 1993 η συνθήκη προσχώρησης αντικατέστησε τη συμφωνία ΕΚ-Ουγγαρίας του 1993 σχετικά με τους οίνους, η οποία έπαυσε να ισχύει την 1η Μαΐου 2004. Ωστόσο, το περιεχόμενο της εν λόγω συμφωνίας έχει πλέον ενσωματωθεί στο κεκτημένο. Ως εκ τούτου,

1. η ουγγρική και σλοβακική γεωγραφική ένδειξη TOKAJ είναι “οίνοι ποιότητας παραγόμενοι σε καθορισμένες περιοχές” σύμφωνα με το άρθρο 54 του κανονισμού (ΕΚ) αριθ. 1493/1999[2] του Συμβουλίου και, ως εκ τούτου, τυγχάνουν της ανάλογης προστασίας όσον αφορά τη σήμανση η οποία προβλέπεται στο άρθρο 48 του κανονισμού (ΕΚ) αριθ. 1493/1999. Η προστασία καλύπτει επίσης τις μεταφράσεις των όρων αυτών, όπως TOKAY στα γαλλικά και TOCAI στα ιταλικά.

2. οι περίοδοι σταδιακής κατάργησης της χρησιμοποίησης των όρων TOKAY / TOCAI στη σήμανση των οίνων, στη Γαλλία και την Ιταλία, για τον προσδιορισμό των ποικιλιών αμπέλου εμπίπτουν πλέον στις διατάξεις του άρθρου 19 παράγραφος 2 του κανονισμού (ΕΚ) αριθ. 753/2002[3] της Επιτροπής και, πιο συγκεκριμένα, του παραρτήματος II του εν λόγω κανονισμού. Οι εν λόγω διατάξεις προβλέπουν ότι η ένδειξη στη σήμανση των οίνων των ποικιλιών TOKAY PINOT GRIS (Γαλλία), TOCAI ITALICO (Ιταλία) και TOCAI FRIULANO (Ιταλία) θα απαγορευθεί από τις 31 Μαρτίου 2007. Η προσέγγιση αυτή είναι σύμφωνη με το άρθρο 24 παράγραφος 6[4], της συμφωνίας TRIPS στο πλαίσιο του ΠΟΕ.

Ωστόσο, το θέμα αυτό συζητήθηκε επανειλημμένα στο πλαίσιο των διαπραγματεύσεων προσχώρησης, με αποτέλεσμα να προσαρτηθεί η ακόλουθη δήλωση στα πρακτικά του Συμβουλίου Γενικών Υποθέσεων της 18ης Νοεμβρίου 2002:

“ Το Συμβούλιο υπενθυμίζει ότι, σύμφωνα με το κοινοτικό κεκτημένο, ορισμένοι οίνοι που παράγονται στην Ιταλία και τη Γαλλία μπορούν να ονομάζονται "TOCAI" και "TOKAY PINOT GRIS", αντίστοιχα, μέχρι τις 31 Μαρτίου 2007. Το Συμβούλιο καλεί την Επιτροπή να υποβάλει, μέχρι το 2006, αναλυτική έκθεση σχετικά με το θέμα αυτό, προκειμένου να θεσπιστούν, για την μετά το 2007 περίοδο, τα μέτρα που κρίνονται αναγκαία, λαμβανομένων υπόψη των συμφερόντων των παραγωγών καθώς και της πολιτικής της Ένωσης όσον αφορά τις γεωγραφικές ενδείξεις. ”

Δεν θα πρέπει επίσης να λησμονούνται τα ακόλουθα :

Οι γάλλοι οινοπαραγωγοί της Αλσατίας συνήθιζαν να χρησιμοποιούν τον όρο TOKAY για να χαρακτηρίσουν τους οίνους που παράγονται από την ποικιλία “Pinot gris”. Κατά τη μεταβατική περίοδο που λήγει στις 31 Μαρτίου 2007, οι οινοπαραγωγοί της Αλσατίας μπορούν να συνεχίσουν να χρησιμοποιούν τον όρο TOKAY, αλλά μόνο μαζί με το συνώνυμό του, δηλαδή “Pinot gris”. Η Γαλλία συμφωνεί ότι, μετά τις 31 Μαρτίου 2007, για τον χαρακτηρισμό των οίνων που παράγονται από την ποικιλία αυτή θα μπορεί να χρησιμοποιείται μόνο η ονομασία PINOT GRIS.

Οι ιταλοί οινοπαραγωγοί του Friuli θα πάψουν να χρησιμοποιούν τον όρο TOCAI στη σήμανση οίνων μετά τις 31 Μαρτίου 2007 και θα χρησιμοποιούν αντ’ αυτής την ονομασία FRIULANO.

Εξάλλου, όσον αφορά την ποικιλία “TOCAI ITALICO”, δεν αναφέρεται ούτε στον “διεθνή κατάλογο των ποικιλιών αμπέλου και των συνωνύμων τους” του OIV[5] ούτε στους επαγγελματικούς καταλόγους (UPOV ή IBPGR). Συνεπώς, σύμφωνα με το άρθρο 20 παράγραφος 3[6] του κανονισμού (ΕΚ) αριθ. 1227/2000 της Επιτροπής της 31ης Μαΐου 2000[7], η Ιταλία δεν μπορεί πλέον να χρησιμοποιεί την εν λόγω ονομασία ποικιλίας οίνου.

Στην απόφασή του της 12ης Μαΐου 2005 στην υπόθεση C-347/03, το Δικαστήριο των Ευρωπαϊκών Κοινοτήτων (ECJ) επιβεβαίωσε την εγκυρότητα της μεταβατικής περιόδου. Το ΔΕΚ δεν έχει ακόμη αποφανθεί στις υποθέσεις T-417/04, T-418/04 και T-431/04, οι οποίες αφορούν το ίδιο θέμα.

Τέλος, σε διεθνές επίπεδο, από το 2004, η Επιτροπή καταβάλει προσπάθειες για την προστασία της γεωγραφικής ένδειξης TOKAJ σε τρίτες χώρες και για την αποφυγή της ονομασίας αυτής ως ποικιλίας οίνου. Η Συμφωνία της 10ης Μαρτίου 2006 μεταξύ της Ευρωπαϊκής Κοινότητας και των Ηνωμένων Πολιτειών της Αμερικής[8] προβλέπει την απαγόρευση της χρησιμοποίησης, στην Κοινότητα, του όρου TOKAY για τον χαρακτηρισμό ποικιλίας αμπέλου, στη σήμανση των αμερικανικών οίνων. Η συμφωνία μεταξύ της Ευρωπαϊκής Κοινότητας και της Αυστραλίας (η οποία δεν έχει ακόμη μονογραφηθεί) προβλέπει την απαγόρευση της χρησιμοποίησης, στην Κοινότητα, του όρου TOKAY για τον χαρακτηρισμό ποικιλίας αμπέλου, στη σήμανση των αυστραλιανών οίνων.

Προτεινόμενη προσέγγιση :

Λαμβάνοντας υπόψη :

1. τις παρατεταμένες συζητήσεις που οδήγησαν στην επίτευξη συμβιβαστικής λύσης στο πλαίσιο του Συμβουλίου,

2. την πρόσφατη απόφαση του Δικαστηρίου,

3. τις διεθνείς υποχρεώσεις,

4. την εξέλιξη των πρακτικών που ακολουθούν οι οινοπαραγωγοί,

η Επιτροπή θεωρεί ότι η θέση που θα πρέπει να υιοθετήσει είναι εκείνη της αποκλειστικής προστασίας της γεωγραφικής ένδειξης “TOKAJ”.

Ως εκ τούτου, η Επιτροπή προτίθεται να διατηρήσει την καταληκτική ημερομηνία της 31ης Μαρτίου 2007 στο παράρτημα II, γραμμές 103, 104 και 105 του κανονισμού (ΕΚ) αριθ. 753/2002 της Επιτροπής όσον αφορά την απαγόρευση της χρησιμοποίησης, για τον χαρακτηρισμό των ποικιλιών αμπέλων, ονομασιών που συνίστανται ή περιλαμβάνουν την γεωγραφική ένδειξη “TOKAJ”, ακόμη και όταν αυτή χρησιμοποιείται μεταφρασμένη (όπως TOKAY ή TOCAI).

[1] Απόφαση 93/724/ΕΚ του Συμβουλίου της 23ης Νοεμβρίου 1993 που αφορά τη σύναψη συμφωνίας μεταξύ της Ευρωπαϊκής Κοινότητας και της Δημοκρατίας της Ουγγαρίας για αμοιβαία προστασία και έλεγχο των ονομασιών οίνων (ΕΕ L 337 της 31.12.1993, σ. 93).

[2] Κανονισμός (ΕΚ) αριθ. 1493/1999 του Συμβουλίου της 17ης Μαΐου 1999 για την κοινή οργάνωση της αμπελοοινικής αγοράς (ΕΕ L 179 της 14.7.1999, σ. 1).

[3] Κανονισμός (ΕΚ) αριθ. 753/2002 της Επιτροπής της 29ης Απριλίου 2002 για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων (ΕΕ L 118 της 4.5.2002, σ. 1.)

[4] Άρθρο 24 παράγραφος 6 της συμφωνίας TRIPS στο πλαίσιο του ΠΟΕ- : “Καμία διάταξη του παρόντος τμήματος δεν συνεπάγεται ότι τα μέλη οφείλουν να εφαρμόζουν τις διατάξεις τους σε σχέση με κάποια γεωγραφική ένδειξη η οποία χρησιμοποιείται σε οποιοδήποτε άλλο μέρος για προϊόντα που προέρχονται από είδος αμπέλου, για την οποία η αρμόζουσα ένδειξη ταυτίζεται με την κοινή ονομασία ποικιλίας σταφυλιών που απαντά στο έδαφος του εν λόγω μέλους κατά την ημερομηνία έναρξης ισχύος της συμφωνίας για τον ΠΟΕ.”

[5] Organisation internationale de la vigne et du vin (Διεθνής Οργανισμός Αμπέλου και Οίνου).

[6] Άρθρο 20 παράγραφος 3 του κανονισμού (ΕΚ) αριθ. 1227/2000 της Επιτροπής:“Τα ονόματα και τα συνώνυμα των ταξινομημένων ποικιλιών είναι σύμφωνα με τα ονόματα και τα συνώνυμα που έχουν καταρτίσει :α) το Διεθνές Γραφείο Οίνου (OIV),β) η Ένωση για την Προστασία Φυτικών Ποικιλιών (UPOV) ή/καιγ) ο Διεθνής Οργανισμός Φυτικών Γενετικών Πόρων (IBPGR).”

[7] Κανονισμός (ΕΚ) αριθ. 1227/2000 της Επιτροπής, της 31ης Μαΐου 2000, περί καθορισμού λεπτομερών κανόνων εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς και ιδίως σχετικά με το δυναμικό παραγωγής (ΕΕ L 143 της 16.6.2000, σ. 1).

[8] ΕΕ L 87 της 24.3.2006, σ. 1.